Skopri kif l-Ewropa trid tiffinanzja proġetti biex tindirizza t-tibdil fil-klima u tappoġġja reġjuni li huma l-aktar affettwati mit-tranżizzjoni lejn ekonomija ekoloġika. Ftit aktar minn xahar wara l-preżentazzjoni tal-Patt Ekoloġiku Ewropew, il-Kummissjoni Ewropea ppreżentat proposta dettaljata dwar kif se tiffinanzjah. Il-Pjan ta' Investiment għal Patt Ekoloġiku Ewropew huwa mfassal biex jattira mill-inqas EUR 1,000 biljun ta' investiment pubbliku u privat matul l-għaxar snin li ġejjin. Ġie diskuss fil-Parlament nhar it-Tlieta, 14 ta' Jannar. Għaliex huwa importanti It-trasformazzjoni tal-UE f'ekonomija newtrali għall-klima sal-2050 se tkun teħtieġ investiment massiv f'teknoloġiji tal-enerġija nadifa. Skont l-istimi tal-Kummissjoni Ewropea, l-ilħuq tal-mira provviżorja ta' tnaqqis tal-gassijiet b'effett ta' serra (GHG) ta' 40 % sal-2030 tkun teħtieġ EUR 260 biljun f'investiment annwali addizzjonali. Skopri aktar dwar ir-rispons tal-UE għat-tibdil fil-klima Minn fejn se jiġu l-flus Madwar nofs il-flus għandu jiġi mill-baġit tal-UE permezz ta' diversi programmi li jikkontribwixxu għal proġetti dwar il-klima u l-ambjent, pereżempju, permezz ta' fondi agrikoli, il-Fond għall-Iżvilupp Reġjonali, il-Fond ta' Koeżjoni, Orizzont Ewropa, LIFE. Dan imbagħad jattira EUR 114-il biljun addizzjonali fil-kofinanzjament mill-Istati Membri. Madwar EUR 300 biljun ta' investiment privat u pubbliku huma mistennija li jiġu mobilizzati permezz ta' InvestEU u l-fondi tal-ETS, u EUR 100 biljun oħra għandhom jiġu attirati permezz tal-Mekkaniżmu ta' Tranżizzjoni Ġusta l-ġdid, li huwa mfassal biex jappoġġja r-reġjuni u l-komunitajiet li huma l-aktar affettwati mit-tranżizzjoni ekoloġika, pereżempju, reġjuni li jiddependu ħafna fuq il-faħam. Il-Mekkaniżmu ta' Tranżizzjoni Ġusta Il-mekkaniżmu se jkun ibbażat fuq tliet pilastri: Il-Fond għal Tranżizzjoni ġusta b'EUR 7.5 biljuni ta' flus ġodda, il-fluss ta' finanzjament ta' InvestEU u s-self tal-BEI appoġġjat mill-baġit tal-UE. Dawn l-istrumenti kollha huma mistennija jimmobilizzaw EUR 100 biljun f'investimenti pubbliċi u privati – flus li jistgħu jintużaw biex il-ħaddiema jitgħallmu ħiliet ġodda għall-impjiegi tal-futur, biex jappoġġjaw lin-negozji biex iġibu opportunitajiet ġodda ta' impjieg u biex isiru investimenti f'enerġija nadifa u fl-iżolament tad-djar. L-investimenti tal-fond għandhom jgħinu b'mod speċjali lil dawk ir-reġjuni li jiddependu fuq il-fjuwils fossili bħall-faħam li għadu jipprovdi madwar kwart tal-ġenerazzjoni tal-enerġija tal-UE. Is-settur tal-faħam fl-UE jimpjega 238 000 persuna f'attivitajiet direttament marbuta, bħal minjieri tal-faħam u impjanti tal-enerġija, f'aktar minn 100 reġjun Ewropew - mill-Polonja sa Spanja. Fl-2015, kien hemm 128 minjiera tal-faħam fi 12-il Stat Membru u 207 impjant tal-enerġija tal-faħam f'21 Stat Membru. "Dan huwa messaġġ lill-minaturi tal-faħam fl-Asturias, fil-Maċedonja tal-Punent jew fis-Silesia, lill-ħassada tal-pit fil-midlands Irlandiżi, lir-reġjuni tal-Baltiku li jiddependu fuq iż-żejt tax-shale u ħafna oħrajn. Nafu li qed tiffaċċjaw triq aktar diffiċli lejn in-newtralità klimatika u nafu li l-prospett ta' futur differenti - wieħed aktar nadif - jista' jkun prospett ġeneralment pożittiv iżda t-triq biex taslu għalih illum tidher skoraġġanti. Dan il-Mekkaniżmu ta' Tranżizzjoni Ġusta ta' mill-inqas EUR 100 biljun huwa wegħda li l-UE qed tappoġġjakom f'din it-tranżizzjoni," qal Frans Timmermans, il-Viċi President Eżekuttiv tal-Kummissjoni responsabbli għall-Patt Ekoloġiku Ewropew, nhar it-Tlieta waqt il-preżentazzjoni tal-proposta lill-Membri tal-PE. X'qed jgħidu l-Membri tal-PE Siegfried Mureșan (PPE, RO) appella biex jiġi żgurat li jkun hemm biżżejjed riżorsi biex jittaffew l-effetti tat-tranżizzjoni. "Barra minn hekk, ma għandhiex taffettwa l-politiki eżistenti - la l-koeżjoni, la l-agrikoltura u lanqas ir-riċerka u l-innovazzjoni. Hija prijorità addizzjonali u għandha tiġi ffinanzjata b'mod supplementari." "Jeħtieġ li nħarsu lejn il-ħtieġa ta' finanzjament ġdid biex isostni din it-trasformazzjoni soċjali u ekoloġika," qalet Iratxe García Pérez (S&D, ES). Hi trid li mill-inqas 30 % tal-baġit fit-tul li jmiss tal-UE jindirizzaw it-tibdil fil-klima. Dragoș Pîslaru (Renw, RO): "Insejjaħ lill-Istati Membri kollha biex jużaw dawn l-għodod u jiffukaw fuq l-investimenti fir-riżorsi l-aktar importanti tal-Ewropa - iċ-ċittadini." Niklas Nienaß (Verts, DE): "Nistgħu nappoġġjaw din il-proposta jekk tkun favur tranżizzjoni ċara u ġusta bi pjanijiet konkreti ta' eliminazzjoni gradwali għar-reġjuni kollha tal-faħam." "Mhuwiex kompletament ċar minn fejn se jiġu r-riżorsi," qal Gianantonio Da Re (ID, IT). "Il-kriterji għall-benefiċjarji u kif se jitqassmu l-fondi wkoll għandhom jiġu stabbiliti." Johan Van Overtveldt (ECR, BE), President tal-Kumitat għall-Baġits, ukoll ġibed l-attenzjoni fuq in-nuqqas ta' ċarezza dwar minn fejn se tiġi parti mill-flus. "Aħna favur ekonomija ċirkolari iżda kontra "r-riċiklaġġ tal-finanzjament u tal-flus". M'aħniex favur avventuri finanzjarji." Younous Omarjee (GUE, FR), President tal-Kumitat għall-Iżvilupp Reġjonali: "Jeħtieġ li nnaqqsu l-ispejjeż soċjali u nappoġġjaw lir-reġjuni f'din it-tranżizzjoni ġusta." Tista' tara d-dibattitu kollu hawnhekk Il-proposta tal-Kummissjoni issa se tgħaddi għand il-kumitati rilevanti tal-PE, fejn il-Membri tal-PE se jiddiskutuha aktar fil-fond u jressqu emendi biex itejbuha, u wara għandhom jibdew in-negozjati mal-Kunsill dwar it-test finali. Għal aktar informazzjoni Proposta tal-KE Il-Parlament jappoġġja l-Patt Ekoloġiku Ewropew u jimbota għal ambizzjonijiet saħansitra ogħla Patt Ekoloġiku għall-Ewropa: L-ewwel reazzjonijiet mill-Membri tal-PE Il-Parlament Ewropew jiddikjara emerġenza klimatika EU support for coal regions (Appoġġ tal-UE għar-reġjuni tal-faħam) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF